Diari Oficial de la Generalitat Valenciana


Sumari del DOGV 8278, del 20-04-2018 (2018/3916)

ORDRE 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/04/18/13/dof/vci/html**

### Dades del document

Número de DOGV
:   8278

Data del DOGV
:   20-04-2018

Secció del DOGV
:   I. DISPOSICIONS GENERALS

Número del document
:   2018/3916


Data del document
:   18-04-2018

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * centre d'ensenyament
    * música
    * educació artística
    * ensenyament superior
    * professió artística
    * legislació
    * organització de l'ensenyament

ORDRE 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana. [2018/3916]  
ÍNDEX  
Article 1. Objecte i àmbit d'aplicació  
Article 2. Requisits d'accés  
Article 3. Exempcions de la prova específica d'accés  
Article 4. Accés sense requisits acadèmics  
Article 5. Estructura i contingut de la prova d'accés  
Article 6. Exempcions de la prova d'accés per a l'alumnat que accedeix sense requisits acadèmics  
Article 7. Convocatòria de les proves i formalització d'inscripcions  
  
Article 8. Tribunals  
Article 9. Funcions dels tribunals  
Article 10. Adaptacions per a aspirants amb diversitat funcional  
Article 11. Avaluació, qualificació de la prova i reclamació de qualificacions  
Article 12. Admissió de l'alumnat  
Article 13. Reserva de places  
Disposicions addicionals  
Primera. Incidència en les dotacions de despesa  
Segona. Validesa d'altres proves  
Tercera. Modificació dels annexos  
Disposició derogatòria  
Única. Derogació normativa  
Disposicions finals  
Primera. Compliment de l'ordre  
Segona. Entrada en vigor  
Annex I. Part general de la prova d'accés al grau mitjà dels ensenyaments professionals d'Arts Plàstiques i Disseny  
Annex II. Part general de la prova d'accés al grau superior dels ensenyaments professionals d'Arts Plàstiques i Disseny  
Annex III. Part específica de la prova d'accés o prova específica d'accés al grau mitjà dels ensenyaments professionals d'Arts Plàstiques i Disseny  
Annex IV. Part específica de la prova d'accés o prova específica d'accés al grau superior dels ensenyaments professionals d'Arts Plàstiques i Disseny  
  
  
PREÀMBUL  
  
La Llei orgànica 2/2006, de 3 de maig, d'educació, estableix en l'article 52 els requisits necessaris per a accedir als ensenyaments de grau mitjà i superior d'Arts Plàstiques i Disseny.  
El Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, regula en el seu capítol V els aspectes bàsics de l'accés i l'admissió a aquests ensenyaments.  
En l'article 14 del dit reial decret es concreta que, per a accedir al grau mitjà i al grau superior d'aquests ensenyaments, a més de complir els requisits acadèmics, l'alumnat haurà de superar una prova específica que permeta demostrar les aptituds i els coneixements artístics necessaris per a cursar amb aprofitament els ensenyaments de què es tracte. D'altra banda, en el articles 16 es preveu la realització d'una prova d'accés per a l'alumnat que no estiga en possessió dels requisits acadèmics d'accés, la qual constarà d'una part general i d'una part específica. Així mateix, en el capítol V del mencionat reial decret es disposa que serà competència de les administracions educatives la regulació de les proves anteriorment mencionades, així com la reserva d'un percentatge de places per als qui accedisquen a aquests ensenyaments en determinats supòsits.  
D'acord amb la normativa anteriorment exposada, és procedent desenvolupar en l'àmbit de la Comunitat Valenciana les proves d'accés a cicles formatius de grau mitjà i grau superior dels ensenyaments professionals d'Arts Plàstiques i Disseny incorporant les condicions d'accés i admissió de l'alumnat, havent-se inclòs aquest projecte normatiu en el Pla normatiu de l'Administració de la Generalitat.  
  
La present norma s'ha ajustat als principis de bona regulació prevists en l'article 129 de la Llei 39/2015, d'1 d'octubre, del procediment administratiu comú de les administracions públiques.  
En virtut del que s'ha exposat anteriorment, vista la proposta de la directora general de Formació Professional i Ensenyaments de Règim Especial, vist l'informe de l'Advocacia de la Generalitat, realitzat el tràmit de consulta pública i emès informe del Consell Escolar de la Comunitat Valenciana, conforme amb el Consell Jurídic Consultiu de la Comunitat Valenciana i en exercici de les competències que m'atribueix l'article 28.e de la Llei 5/1983, de 30 de desembre, del Consell, i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport,  
  
  
ORDENE  
  
Article 1. Objecte i àmbit d'aplicació  
La present norma regula les condicions d'accés, les proves d'accés i l'admissió de l'alumnat als cicles formatius de grau mitjà i superior dels ensenyaments professionals d'Arts Plàstiques i Disseny que impartisquen els centres docents públics i privats autoritzats de la Comunitat Valenciana.  
L'estructura i els continguts de les proves d'accés estan regulats en els annexos I, II, III i IV de la present ordre.  
  
Article 2. Requisits d'accés  
1. Conforme es preveu en l'article 52.1 de la Llei orgànica 2/2006, de 3 de maig, d'educació i en l'article 14.1 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, per a accedir al grau mitjà dels ensenyaments professionals d'Arts Plàstiques i Disseny serà necessari estar en possessió del títol de graduat/da en Educació Secundària Obligatòria, o títol declarat equivalent.  
A aquest efecte, i segons el que preveu el punt 1 de la disposició addicional quarta del mencionat reial decret, podran accedir, a més, a aquests ensenyaments, els qui complisquen algun dels requisits següents:  
a) Estar en possessió del títol de Tècnic o Tècnica d'Arts Plàstiques i Disseny.  
b) Estar en possessió del títol de Tècnic o Tècnica o de Tècnic/a Auxiliar dels ensenyaments de Formació Professional.  
c) Haver superat el tercer curs d'ensenyaments comuns del pla d'estudis de 1963, o el segon curs del pla experimental, dels ensenyaments d'Arts Aplicades i Oficis Artístics.  
d) Haver superat altres estudis declarats equivalents a efectes acadèmics amb algun dels anteriors.  
2. Conforme es preveu en l'article 52.2 de la Llei orgànica 2/2006, de 3 de maig, d'Educació i en l'article 14.2 del Reial decret 596/2007, de 4 de maig, per a accedir al grau superior dels ensenyaments professionals d'Arts Plàstiques i Disseny serà necessari estar en possessió del títol de Batxiller, o títol declarat equivalent.  
A aquest efecte, i segons el que preveu el punt 2 de la disposició addicional quarta del mencionat reial decret, podran accedir, a més, a aquests ensenyaments, els qui complisquen algun dels requisits següents:  
a) Estar en possessió del títol de Tècnic o Tècnica Superior d'Arts Plàstiques i Disseny.  
b) Estar en possessió del títol de Tècnic o Tècnica Superior o de Tècnic/a Especialista dels ensenyaments de Formació Professional.  
c) Estar en possessió del títol de graduat/ada en Arts Aplicades i Oficis Artístics, corresponents al pla d'estudis de 1963 o del pla experimental.  
d) Estar en possessió d'una titulació universitària o equivalent.  
e) Haver superat altres estudis equivalents a efectes acadèmics amb algun dels anteriors.  
3. Així mateix, per a accedir al grau mitjà i al grau superior dels ensenyaments professionals d'Arts Plàstiques i Disseny, a més dels requisits acadèmics recollits en els apartats anteriors, s'haurà de superar una prova específica d'accés que permeta demostrar les aptituds i els coneixements artístics necessaris per a cursar amb aprofitament els ensenyaments de què es tracte.  
  
Article 3. Exempcions de la prova específica d'accés  
1. Estaran exempts o exemptes de realitzar la prova específica d'accés al grau mitjà dels ensenyaments professionals d'Arts Plàstiques i Disseny:  
a) Els qui estiguen en possessió d'un títol de Tècnic o Tècnica o Tècnic/a Superior d'Arts Plàstiques i Disseny d'una família professional relacionada amb els ensenyaments que desitgen cursar.  
b) Els qui hagen superat els cursos comuns d'Arts Aplicades i Oficis Artístics dels plans d'estudis establits pel Decret 2127/1963, de 24 de juliol; els establits amb caràcter experimental a l'empara del Reial decret 799/1984, de 28 de març, sobre regulació d'experiències en centres d'ensenyaments artístics, així com pel Reial decret 942/1986, de 9 de maig, pel qual s'estableixen normes generals per a la realització d'experimentacions educatives en centres docents.  
  
2. Estaran exempts o exemptes de realitzar la prova específica d'accés al grau superior dels ensenyaments professionals d'Arts Plàstiques i Disseny els qui estiguen en possessió de qualsevol títol de Tècnic o Tècnica Superior d'Arts Plàstiques i Disseny d'una família professional relacionada amb els ensenyaments que es desitgen cursar, o títol declarat equivalent.  
3. Estaran exempts o exemptes de realitzar la prova específica d'accés als graus mitjà i superior dels ensenyaments professionals d'Arts Plàstiques i Disseny els qui estiguen en possessió d'alguna de les titulacions següents:  
a) Títol de Batxiller, modalitat d'Arts, o Batxillerat Artístic Experimental.  
b) Títol Superior d'Arts Plàstiques o Títol Superior de Disseny, en les seues diferents especialitats, o títols declarats equivalents.  
c) Títol Superior de Conservació i Restauració de Béns Culturals, en les seues diferents especialitats  
d) Llicenciat/ada en Belles Arts.  
e) Arquitectura.  
f) Enginyeria Tècnica en Disseny Industrial.  
4. Així mateix, estaran exempts o exemptes de realitzar la prova específica d'accés als graus mitjà i superior dels ensenyaments professionals d'Arts Plàstiques i Disseny els qui, estant en possessió dels requisits acadèmics d'accés, acrediten tindre experiència laboral, de com a mínim un any, relacionada directament amb les competències professionals del cicle formatiu de grau mitjà o superior a què es vol accedir, tal com indica l'art. 15.4 del Reial decret 596/2007, de 4 de maig. Per a això, s'haurà d'aportar, almenys, la documentació següent:  
  
Certificació de l'empresa on haja adquirit l'experiència laboral, en la qual conste específicament la duració del contracte, l'activitat exercida i el període de temps en què s'ha realitzat la dita activitat. En cas de treballadors o treballadores per compte propi, certificació d'alta en el cens d'obligats tributaris.  
  
Article 4. Accés sense requisits acadèmics  
D'acord amb l'article 52.3 de la Llei orgànica 2/2006, de 3 de maig, d'educació, i els articles 16.1 i 16.2 del Reial decret 596/2007, de 4 de maig:  
1. Podran accedir al grau mitjà dels ensenyaments professionals d'Arts Plàstiques i Disseny els qui, no tenint els requisits acadèmics d'accés, acrediten, per mitjà de la superació d'una prova d'accés, que posseeixen els coneixements i habilitats suficients per a cursar amb aprofitament aquests ensenyaments, a més de les aptituds i coneixements artístics necessaris, i tinguen, com a mínim, dèsset anys complits l'any de realització de la prova.  
2. Podran accedir al grau superior dels ensenyaments professionals d'Arts Plàstiques i Disseny els qui, no tenint els requisits acadèmics d'accés, acrediten, per mitjà de la superació d'una prova d'accés, que posseeixen la maduresa en relació amb els objectius del Batxillerat, a més de les aptituds i coneixements artístics necessaris, i tinguen, com a mínim, dènou anys complits l'any de realització de la prova, o díhuit anys si s'acredita estar en possessió d'un títol de tècnic/a relacionat amb aquell a què es desitja accedir.  
  
Article 5. Estructura i contingut de la prova d'accés  
1. En virtut del que disposa l'article 16.3 del Reial decret 596/2007, de 4 de maig, la prova d'accés per a l'alumnat que accedeix sense requisits acadèmics constarà de dues parts:  
a) Part general, que, per a l'accés al grau mitjà, versarà sobre les capacitats bàsiques de l'Educació Secundària Obligatòria i, per a l'accés al grau superior, versarà sobre els coneixements i capacitats bàsiques de les matèries comunes del Batxillerat.  
b) Part específica, que permetrà valorar les aptituds i els coneixements artístics necessaris per a cursar amb aprofitament els ensenyaments corresponents.  
2. L'estructura i contingut de la part general de la prova d'accés al grau mitjà i al grau superior dels ensenyaments professionals d'Arts Plàstiques i Disseny es regula, respectivament, en els annexos I i II d'aquesta ordre.  
3. L'estructura i contingut de la part específica de la prova d'accés al grau mitjà i al grau superior dels ensenyaments professionals d'Arts Plàstiques i Disseny es regula, respectivament, en els annexos III i IV d'aquesta ordre.  
4. La part específica de la prova d'accés constitueix, així mateix, la prova específica prevista en l'article 2.3 per les persones aspirants que reuneixen els requisits acadèmics d'accés.  
  
Article 6. Exempcions de la prova d'accés per a l'alumnat que accedeix sense requisits acadèmics  
1. Estaran exempts o exemptes de realitzar la part general de la prova els qui hagen superat la prova d'accés a la universitat per a majors de 25 anys.  
2. Estaran exempts o exemptes de realitzar la part específica de la prova d'accés els qui acrediten tindre experiència laboral, de com a mínim un any, relacionada directament amb les competències professionals del cicle formatiu de grau mitjà o superior a què es vol accedir, havent d'aportar, almenys, la següent documentació acreditativa:  
  
Certificació de l'empresa on haja adquirit l'experiència laboral, en la qual conste específicament la duració del contracte, l'activitat exercida i el període de temps en què s'ha realitzat la dita activitat. En el cas de treballadors o treballadores per compte propi, certificació d'alta en el cens d'obligats tributaris.  
  
Article 7. Convocatòria de les proves i formalització d'inscripcions  
  
1. La direcció general competent en matèria d'ensenyaments de règim especial convocarà, per a cada curs acadèmic, les proves d'accés als ensenyaments professionals de grau mitjà i grau superior d'Arts Plàstiques i Disseny per mitjà d'una resolució on s'indicarà el calendari de celebració, lloc de realització i termini d'inscripció a les proves.  
  
2. La prova d'accés es realitzarà en els centres docents que es determinen en la resolució de convocatòria de les proves, tenint en compte el següent:  
a) La part general de la prova d'accés es realitzarà, exclusivament, en els centres públics. Les persones candidates que vulguen accedir a un centre privat autoritzat podran realitzar aquesta part en el centre públic a què estiga adscrit el centre privat autoritzat.  
b) La part específica de la prova d'accés es podrà realitzar en els centres públics o privats autoritzats que s'indiquen en la resolució de la convocatòria.  
3. Les sol·licituds d'inscripció en les proves d'accés es formalitzaran d'acord amb el model i procediment que es determine en la resolució de convocatòria.  
La persona sol·licitant haurà d'abonar les taxes i els preus públics establits en la legislació vigent.  
4. Al terme del període establit per a la formalització de les inscripcions, la secretaria de cada centre docent publicarà una relació diferenciada, per als graus mitjà i superior, de les persones sol·licitants admeses a la prova d'accés i, si és el cas, de les excloses, amb indicació de les causes d'exclusió.  
5. En el moment de realitzar la prova, les persones interessades hauran de presentar davant del tribunal la documentació que, als efectes d'acreditar la seua identitat, es determine en la convocatòria, la còpia de la sol·licitud d'inscripció a les proves i qualsevol altra documentació que es puga establir en la dita convocatòria.  
  
Article 8. Tribunals  
1. En cada centre docent que realitze la prova d'accés, o part específica d'aquesta, es constituirà un tribunal encarregat de l'avaluació i qualificació de la prova.  
2. La composició dels tribunals haurà d'atendre al criteri de presència equilibrada exigit en la Llei orgànica 3/2007, de 22 de març, per a la igualtat efectiva de dones i homes, i la Llei 9/2003, de 2 d'abril, de la Generalitat, per a la igualtat entre dones i homes.  
3. Els tribunals que es constituïsquen en centres públics tindran la següent composició:  
a) Presidència: l'inspector o inspectora d'Educació o el director o directora de l'escola d'art que designe la direcció territorial competent en matèria d'educació.  
b) Vocals: quatre membres designats per les direccions territorials competents, dels quals almenys dos pertanyeran al cos de catedràtics o catedràtiques o de professors o professores d'Arts Plàstiques. La resta es designarà entre professorat del cos de catedràtics o catedràtiques o de professors o professores d'ensenyament secundari. Un/a vocal exercirà les funcions de secretari/ària.  
Si, de manera extraordinària, un tribunal necessita algun/a assessor/a especialista per tasques d'assessorament als membres del tribunal, aquest/a seria nomenat/ada pel director o per la directora territorial competent a proposta de la direcció general amb competències en ensenyaments de règim especial.  
4. Els tribunals que es constituïsquen en centres privats autoritzats tindran la següent composició:  
a) Presidència: l'inspector o inspectora d'educació o el director o directora del centre autoritzat designat per la direcció territorial.  
  
b) Vocals: quatre membres especialistes de la família professional del cicle formatiu designats per la direcció territorial, a proposta del centre. Un dels vocals exercirà les funcions de secretari.  
5. Els centres remetran a la direcció territorial competent en matèria d'educació,com a responsable del nomenament dels seus membres, la proposta de tribunal amb el secretari i els examinadors per a cada especialitat, amb suficient antelació a la data indicada per al seu nomenament, segons el calendari que s'establisca en cada convocatòria.  
  
6. Els centres privats autoritzats, junt amb la dita proposta, adjuntaran còpia de la documentació que acredite la titulació requerida a les persones examinadores, segons l'especialitat de la família professional del cicle formatiu que es propose per a la prova d'accés. La direcció territorial competent en matèria d'educació, estudiada la proposta, procedirà a informar sobre la composició del tribunal.  
7. El nomenament de les persones que componguen de cada tribunal serà realitzat per la direcció territorial d'Educació corresponent, i la confecció de les proves es farà en les dates i terminis que s'indiquen en la convocatòria. Les direccions territorials d'Educació enviaran la designació dels o de les vocals i dels seus suplents als centres docents de destinació, i la direcció del centre ho comunicarà immediatament a les persones interessades.  
8. La composició de cada tribunal i la relació de les persones designades com suplents es publicarà en el centre docent abans de l'inici de les proves.  
  
Article 9. Funcions dels tribunals  
1. Els tribunals concretaran el contingut de les proves, de conformitat amb les directrius que s'indicaran des de la direcció general competent en matèria d'ensenyaments de règim especial, així com els criteris d'avaluació. El tribunal tindrà, a més, les funcions següents:  
  
a) Organitzar i realitzar la prova.  
b) Resoldre les sol·licituds d'exempció.  
c) Corregir i qualificar els diferents exercicis.  
d) Omplir l'acta d'avaluació, d'acord amb el model que es determine en la convocatòria. En el cas de centres privats autoritzats, aquesta acta s'omplirà per duplicat.  
e) Publicar les llistes provisionals i definitives dels resultats.  
f) Resoldre les reclamacions sobre les qualificacions obtingudes.  
2. La persona que exercisca la presidència del tribunal, de conformitat amb l'equip directiu del centre, farà ús dels distints recursos humans i materials del centre per a la correcta organització i funcionament de les proves.  
3. La part específica de la prova serà concretada pel tribunal a partir de la proposta dels departaments implicats del centre d'arts plàstiques i disseny.  
4. Finalitzat el procés d'avaluació, el tribunal estendrà acta, d'acord amb el model indicat en la convocatòria. En centres privats autoritzats, una de les actes serà custodiada en la secretaria del centre  
autoritzat i l'altra serà remesa al centre públic d'adscripció.  
5. El centre docent emetrà els corresponents certificats de superació de la prova d'acord amb la informació continguda en les actes omplides pel tribunal avaluador, ajustant-se als models indicats en la convocatòria. Els certificats els firmaran el president o presidenta i el secretari o secretària del tribunal i hauran d'anar segellats pel centre. En el cas dels centres privats autoritzats, aquests certificats seran expedits pel centre públic a què estiguen adscrits.  
6. Després de la realització de la prova, el president o presidenta del tribunal remetrà a l'Administració educativa, en els terminis indicats, la documentació que s'especifique en cada convocatòria.  
  
Article 10. Adaptacions per a aspirants amb diversitat funcional  
1. Les persones aspirants que presenten algun tipus de diversitat funcional que exigisca condicions específiques per al desenvolupament de les proves ho hauran de manifestar en la sol·licitud d'inscripció, i hauran d'aportar la documentació justificativa de les causes que motiven la seua petició per mitjà d'un certificat oficial de reconeixement de discapacitat emés per l'organisme acreditat corresponent que informe de les característiques de la diversitat funcional o trastorn que afecta la persona aspirant, junt amb la proposta dels recursos addicionals que considere oportuns.  
2. Els centres educatius receptors d'aquestes sol·licituds remetran, el mateix dia de la recepció, còpia d'aquestes i de la documentació, així com un informe del secretari o secretària del tribunal sobre la possibilitat d'atenció sol·licitada, a la direcció territorial d'educació corresponent, que tindrà en compte aquesta circumstància a fi de determinar les adaptacions que siguen necessàries i informaran d'aquelles que s'hagen de fer a la persona interessada i al tribunal corresponent.  
  
Article 11. Avaluació, qualificació de la prova i reclamació de qualificacions  
1. El tribunal omplirà les actes d'avaluació per a cada part de la prova d'accés, on constarà la qualificació obtinguda per l'alumnat, d'acord amb el model que es determine en cada convocatòria. Les actes hauran de ser firmades per totes les persones que componen el tribunal.  
  
2. Les qualificacions de cada exercici i de cada part de la prova d'accés s'expressaran en termes numèrics, i s'utilitzarà per a això l'escala de zero a deu amb dos decimals; serà necessari obtindre una qualificació igual o superior a cinc per a la superació de cada part. La qualificació de cada part de la prova serà la mitjana aritmètica de les qualificacions obtingudes en els seus diferents exercicis, sempre que hagen sigut superats en la seua totalitat. La qualificació final de la prova d'accés per a l'alumnat que accedeix sense requisits acadèmics serà la mitjana aritmètica de la qualificació de la part general i de la part específica.  
3. El secretari o secretària del tribunal publicarà les actes en el tauler d'anuncis del centre on es realitze la prova, i entregarà als qui les superen el certificat previst en l'article 9.4.  
4. Els qui superen la prova i desitgen cursar un cicle formatiu d'arts plàstiques i disseny hauran de sol·licitar la matrícula en l'escola d'art o centre docent privat autoritzat pel qual opte, en els terminis establits en la convocatòria anual, i haurà d'adjuntar a la dita sol·licitud el certificat a què es refereix el punt anterior.  
5. La superació de la part general de la prova tindrà validesa per a posteriors convocatòries. No obstant això, la part específica de la prova d'accés o prova específica tindrà validesa, únicament, per a accedir a aquests ensenyaments en el curs acadèmic per al qual es realitza la prova.  
6. D'acord amb el que disposa l'article 17.3 del Reial decret 596/2007, de 4 de maig, les proves d'accés als ensenyaments professionals d'Arts Plàstiques i Disseny de grau mitjà i superior tindran validesa en tot el territori nacional, i la seua superació serà vàlida perquè les persones puguen sol·licitar l'admissió en els cicles formatius, d'acord amb en el procediment d'admissió i sense perjuí de la disponibilitat de places existent en els diferents centres.  
7. El procediment de reclamació de qualificacions es regirà segons allò que s'ha especificat en la normativa autonòmica vigent en aquesta matèria, que és l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Article 12. Admissió de l'alumnat  
1. Per a l'adjudicació de les places oferides pels centres, caldrà ajustar-se a la qualificació d'accés obtinguda, que es computarà de la manera següent per a cada una de les tres vies d'accés següents:  
a) Accés directe.  
Accediran per aquesta via les persones que estiguen en possessió dels requisits acadèmics i estiguen exemptes de la realització de la prova específica d'accés. La qualificació d'accés serà la nota mitjana del títol acreditatiu del compliment dels requisits acadèmics.  
b) Accés amb requisits acadèmics i prova específica.  
La qualificació d'accés serà l'obtinguda en la prova específica d'accés.  
c) Accés sense requisits acadèmics.  
La qualificació d'accés serà l'obtinguda en la prova d'accés. En cas d'haver obtingut l'exempció en la part general o en la part específica, la qualificació d'accés serà la nota obtinguda en la part realitzada de la prova d'accés. En cas d'exempció tant de la part general, per haver superat la prova d'accés a la universitat per a majors de 25 anys, com de la part específica, la qualificació d'accés serà l'obtinguda en la prova d'accés per a majors de 25 anys. Aquest alumnat accedirà darrere d'aquell que haja superat  
la prova d'accés sense requisits acadèmics.  
2. Les qualificacions a l'efecte de l'accés a aquests ensenyaments s'expressaran en termes numèrics, en una escala de zero a deu amb dos decimals. En cas de produir-se empats, es resoldrà segons l'ordre alfabètic dels cognoms que es determine en el sorteig que celebre la conselleria competent en matèria de funció pública per a determinar l'ordre d'intervenció de les persones aspirants en les proves selectives.  
  
  
Article 13. Reserva de places  
En el procediment d'admissió en els ensenyaments impartits en centres docents públics i privats concertats es tindrà en compte el següent:  
  
1. En primer lloc, es reservarà com a mínim el 5 % de les places, amb un mínim d'una plaça per a cada cicle i grau, per a les persones amb diversitat funcional. En cas de no resultar nombre enter, s'arredonirà al nombre enter més pròxim.  
En el procediment d'admissió per mitjà de la reserva de diversitat funcional, l'alumnat haurà d'aportar un informe de la capolaria del departament de la família professional del cicle corresponent, sobre les capacitats i habilitats requerides per a poder adquirir els objectius finals de capacitació professional, on s'informarà sobre els aprenentatges relacionats amb les competències professionals del títol que, en atenció a la seua diversitat funcional, podrà aconseguir.  
2. En segon lloc, es reservarà un 5 % de les places, per a cada cicle i grau, per a les persones que acrediten la condició d'esportista d'elit de nivell A i nivell B, de conformitat amb de conformitat amb el Reial decret 971/2007, de 13 de juliol i el Decret 13/2006, de 20 de gener, del Consell de la Generalitat,en matèria d'esportistes d'elit i d'alt nivell o d'alt rendiment de la Comunitat Valenciana, sense que en cap cas la reserva puga ser inferior a una vacant; en cas de no resultar nombre enter, s'arredonirà al nombre enter més pròxim.  
3. Una vegada realitzades les reserves previstes en els apartats 1 i 2, del nombre de places restant se'n detrauran les quotes següents per a l'admissió de l'alumnat, d'acord amb els percentatges de reserva següents:  
a) Per als qui accedisquen directament, es reservaran el 50 % de les places disponibles.  
b) Per als qui reunisquen els requisits acadèmics i superen la prova específica, es reservaran el 30 % de les places disponibles.  
c) Per als qui accedisquen sense reunir els requisits acadèmics i superen la prova d'accés o n'estiguen exempts d'acord amb l'article 12.1.c, es reservaran el 20 % de les places disponibles.  
4. Les places no cobertes en el procés de matrícula ordinària, segons els percentatges de reserva indicats, es podran cobrir en procés de matrícula extraordinària.  
5. Les places no cobertes en el procés de matrícula extraordinària incrementaran les restants en l'ordre següent:  
- Les corresponents als apartats 1 i 2 incrementaran la reserva de l'apartat c del punt 3.  
- Les corresponents als apartats a) o b) del punt 3 incrementaran la reserva de l'apartat c.  
- Les corresponents a l'apartat c del punt 3 incrementaran la reserva de l'apartat b.  
- Les corresponents als apartats c) i b) del punt 3 simultàniament incrementaran la reserva de l'apartat a.  
  
  
DISPOSICIONS ADDICIONALS  
  
Primera. Incidència en les dotacions de despesa  
L'aplicació i desplegament d'aquesta ordre no podrà tindre cap incidència en la dotació de tots i cada un dels capítols de despesa assignats a aquesta conselleria, i en tot cas, haurà de ser atés amb els mitjans personals i materials de la conselleria competent en matèria d'educació.  
  
  
Segona. Validesa d'altres proves  
A més del contemplat en la normativa vigent, respecte a l'exempció de la part general de la prova d'accés regulada en aquesta ordre, a els qui hagen superat la prova d'accés a la universitat per a majors de 25 anys, també es considerarà com a exempció d'aquesta mateixa part general:  
1. Per a l'accés als cicles de grau mitjà, la superació de la prova substitutòria del requisit del títol de Graduat en Educació Secundària Obligatòria per a l'accés als cicles formatius de grau mitjà de la formació professional (regulada en l'Ordre 16/2016, de 20 de maig, de la Conselleria d'Educació, Investigació, Cultura i Esport), o per a l'accés als ensenyaments esportius de grau mitjà (regulada en l'Ordre de 10 de maig de 2004, de la Conselleria de Cultura, Educació i Esport).  
  
2. Per a l'accés als cicles de grau superior, la superació de la prova substitutòria del requisit de títol de Batxiller per a l'accés als cicles formatius de grau superior de la formació professional (regulada en l'Ordre 16/2016, de 20 de maig, de la Conselleria d'Educació, Investigació,Cultura i Esport), o l'accés als ensenyaments esportius de grau superior (regulada en l'Ordre de 10 de maig de 2004, de la Conselleria de Cultura, Educació i Esport).  
  
Tercera. Modificació dels annexos  
La direcció general amb competències en ensenyaments de règim especial podrà modificar, mitjançant una resolució, el contingut dels annexos d'aquesta ordre.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa la present ordre.  
  
DISPOSICIONS FINALS  
  
Primera. Compliment i desplegament de l'ordre  
Es faculta la direcció general amb competències en ensenyaments de règim especial per a dictar les resolucions o instruccions necessàries per al compliment i desplegament del que disposa aquesta ordre.  
La Inspecció d'Educació vetlarà pel compliment del que estableix aquesta ordre.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 18 d'abril de 2018  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Part general de la prova d'accés al grau mitjà dels ensenyaments professionals d'Arts Plàstiques i Disseny  
  
La part general de la prova d'accés al grau mitjà constarà d'una fase única composta de dos exercicis:  
1. Desenvolupament per escrit, durant un temps màxim d'una hora i mitja, d'un comentari de text i de les qüestions que es formulen sobre llengua i literatura (castellana o valenciana) a partir d'un text escrit. La persona aspirant optarà per realitzar un dels dos comentaris de text proposats de llengua i literatura: el de castellà o el de valencià.  
  
En aquest exercici es valorarà la maduresa i el nivell de coneixements referits a les matèries de Castellà: Llengua i Literatura o Valencià: Llengua i Literatura, segons el currículum vigent de l'ESO a la Comunitat Valenciana.  
2. Desenvolupament per escrit, durant un temps màxim d'una hora i mitja, de les qüestions que es formulen referides a continguts tecnicocientífics i socioculturals.  
En aquest exercici es valorarà la maduresa i el nivell de coneixements referits a les matèries de Ciències Socials, Geografia i Història, Ciències de la Naturalesa, Tecnologia i Matemàtiques, segons el currículum vigent de l'ESO a la Comunitat Valenciana.  
  
  
  
ANNEX II  
Part general de la prova d'accés al grau superior dels ensenyaments professionals d'Arts Plàstiques i Disseny  
  
La part general de la prova d'accés al grau superior constarà d'una fase única, composta de dos exercicis:  
1. Desenvolupament per escrit, durant un temps màxim de dos hores, de qüestions referides a les matèries comunes d'àmbit lingüístic de Batxillerat, segons el currículum vigent a la Comunitat Valenciana.  
En concret, aquest exercici versarà sobre les matèries següents:  
- Llengua i literatura (castellana o valenciana). L'aspirant optarà per realitzar un dels dos comentaris de text proposats de llengua i literatura: el de castellà o el de valencià.  
- Llengua estrangera (anglés o francés).  
Per a cada matèria, es proposaran dues opcions d'examen. L'alumnat desenvoluparà per escrit una de les dues.  
2. Desenvolupament per escrit, durant un temps màxim de dues hores, de qüestions referides a les matèries comunes d'àmbit no lingüístic de Batxillerat, segons el currículum vigent a la Comunitat Valenciana.  
En concret, aquest exercici versarà sobre les matèries següents:  
- Història d'Espanya  
- Història de la Filosofia  
Per a cada matèria, es proposaran dues opcions d'examen. L'alumnat desenvoluparà per escrit una de les dues.  
  
  
ANNEX III  
Part específica de la prova d'accés o prova específica d'accés al grau mitjà dels ensenyaments professionals d'Arts Plàstiques i Disseny  
  
  
1. La part específica o prova específica que permeta demostrar les aptituds i els coneixements artístics necessaris per a cursar amb aprofitament aquests ensenyaments serà distinta per a cada família professional, segons la normativa vigent que estableix el seu currículum.  
2. La part específica de la prova d'accés tindrà l'estructura següent:  
  
a) Primer exercici. Desenvolupament per escrit de qüestions relatives al camp de les arts plàstiques, a partir d'un text escrit i/o la documentació gràfica que es facilite. En aquest exercici es valoraran els coneixements artístics de l'alumne o alumna. Per a aquest exercici s'emprarà un màxim d'una hora.  
b) Segon exercici. Realització de dibuixos o esbossos a partir d'un tema donat, que servisquen de base per a la realització posterior d'un dibuix a color. En aquest exercici es valoraran aptituds com la creativitat, la destresa específica, la capacitat d'observació i percepció, així com la predisposició cap als estudis concrets dels cicles corresponents a la família professional indicada en la prova. Per a aquest exercici s'emprarà un màxim de tres hores.  
c) Tercer exercici. A partir d'un dels esbossos realitzats en l'exercici anterior, s'executarà una pràctica adaptada a la realitat material i curricular del cicle formatiu indicat en la prova. En aquest exercici es valoraran les aptituds següents: la destresa específica, les capacitats d'observació, percepció i composició de l'expressivitat d'acord amb el cicle formatiu indicat. Per a aquest exercici s'emprarà un màxim de quatre hores.  
  
  
  
ANNEX IV  
Part específica de la prova d'accés o prova específica d'accés al grau superior dels ensenyaments professionals d'Arts Plàstiques i Disseny  
  
  
1. La part específica o prova específica que permeta demostrar les aptituds i els coneixements artístics necessaris per a cursar amb aprofitament aquests ensenyaments serà distinta per a cada família professional, segons la normativa vigent que estableix el seu currículum.  
2. La part específica de la prova d'accés tindrà l'estructura següent:  
  
a) Primer exercici. Qüestions relatives a història de l'art, a partir d'un text escrit i/o la documentació gràfica o audiovisual que es facilite a l'alumnat. En aquest exercici es valorarà el nivell de coneixements artístics i la sensibilitat davant de les creacions artístiques i funcionals, així com la maduresa del criteri estètic. Per a aquest exercici s'emprarà un màxim d'una hora.  
b) Segon exercici. Realització de diversos esbossos sobre un tema proposat, i execució posterior d'un dels esbossos a color. En aquest exercici es valoraran aptituds com la sensibilitat artística, la creativitat, la capacitat compositiva i comunicativa, i el sentit de la funcionalitat, així com la predisposició cap als estudis concrets dels cicles corresponents a la família professional indicada en la prova. Per a aquest exercici s'emprarà un màxim de tres hores.  
c) Tercer exercici. Execució, a partir d'un dels esbossos realitzats en l'exercici anterior, d'una pràctica adaptada a la realitat material i curricular del cicle formatiu indicat en la prova. En aquest exercici es valoraran les aptituds següents: la destresa específica, les capacitats d'observació, expressivitat, percepció i composició formal d'acord amb el cicle formatiu indicat. Per a aquest exercici s'emprarà un màxim de quatre hores.


Còpia Permalink ELI